I Nordjylland er der en mange ukrainere, der arbejder i landbruget. Mange af dem er unge mænd, og en del dem ønsker at tage til Ukraine og kæmpe i krigen mod russerne. Det oplever landboforeningen Agri Nord, der har fået mange henvendelser fra nordjyske landmænd, der har behov for rådgivning fordi deres ukrainske medarbejdere, ønsker at kvitte jobbet for en stund og drage i krig. - De vil have to måneders ferie, fordi de rent ud sagt vil hjem og skyde nogen i Ukraine. Og de har jo ikke baggrund  til det, da de ikke har en militær uddannelse, siger Vittus Bernlow, der er HR-chef i Agri Nord. Der mangler folk i landbruget Han fortæller, at mændene ønsker at tage af sted, selv om deres koner og børn forsøger at modsætte sig det. Og det kan give problemer for landbruget, hvis ukrainerne vælger at tage af sted. - Problemet er, at vi mangler arbejdskraft i Danmark, og mange af ukrainerne er veletablerede i det danske samfund, og mange har mellemleder- og lederjob ude på landbrugene, siger Vittus Bernlow. Han mener, at de ukrainske landbrugsmedarbejdere kan gøre mere gavn i Danmark, da de kan være med til at tage imod deres landsmænd, der i disse uger flygter til Danmark. Netværksmøde i Vesthimmerlands Kommune Vittus Bernlow har talt med en del ukrainere i landbruget og forsøgt at overbevise dem om, at de kan hjælpe bedre til ved at blive i Danmark. Og torsdag bliver der gjort et konkret stykke arbejde, når Agri Nord afholder et netværksmøde i Vesthimmerlands Kommune for de ukrainere, der er bosat der, så de i dialog med kommunen kan høre om, hvilket frivilligt arbejde der kan udføres i forhold til de landsmænd, der flygter til Danmark. Vittus Bernlow fortæller, at det eksempelvis kan være som tolke for de ukrainere, der kommer til landet. - Det er frivilligt arbejde, og det vil de rigtig gerne, siger Vittus Berlow, som på den måde håber at kunne være med til at holde på de ukrainske landbrugsmedarbejdere.

Opsummering:
Agri Nord forsøger at overbevise ukrainerne om, at det er bedre i blive i Danmark end at tage i krig, for her kan de gøre gavn, når der skal tages hånd om de ukrainske flygtninge, der kommer til landet.